เตือนผู้ที่โพสต์ แชร์ ในลักษณะไม่เหมาะสม หรือแต่งกายเลียนแบบกับการก่อเหตุกราดยิงที่จังหวัดนครราชสีมา มีโทษทั้งจำและปรับ
เตือนผู้ที่โพสต์ แชร์ ในลักษณะไม่เหมาะสม หรือแต่งกายเลียนแบบกับการก่อเหตุกราดยิงที่จังหวัดนครราชสีมา มีโทษทั้งจำและปรับ พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยถึงกรณีที่มีผู้โพสต์เฟซบุ๊กข่มขู่ห้างโรบินสัน จังหวัดชัยภูมิ ในลักษณะเดียวกับผู้ก่อเหตุที่ห้างเทอร์มินอล 21 จังหวัดนครราชสีมา ว่า ตำรวจได้เชิญตัวผู้โพสต์มาสอบปากคำและแจ้งข้อหา นำเข้าข้อมูลคอมพิวเตอร์อันเป็นเท็จ ความผิดตาม พ.ร.บ.คอมพิวเตอร์ฯ เป็นที่เรียบร้อยแล้ว โดยเจ้าตัวอ้างว่าสาเหตุที่ทำไป เนื่องจากอาการเมา พร้อมทั้งได้ตักเตือนว่า เป็นการกระทำที่ไม่เหมาะสมและไม่ควรนำเอาความสูญเสียมาทำเป็นเรื่องล้อเล่น โดยฝากเตือนไปยังผู้ใดก็ตาม ที่มีความคึกคะนอง การนำข้อมูลเข้าระบบคอมพิวเตอร์ โพสต์ แชร์ ในลักษณะที่ไม่เหมาะสม หรือแต่งกายเลียนแบบ ซึ่งอาจก่อให้เกิดความสับสน หรือเข้าใจผิด อีกทั้งการกระทำในลักษณะเช่นนี้ เป็นการกระทำที่ทำให้ประชาชนทั่วไป ตกใจกลัว เกิดความหวาดระแวง เหล่านี้จะมีความผิดทางอาญา ฐานทำให้ผู้อื่นตกใจ มีโทษจำคุกไม่เกิน 1 เดือน ปรับไม่เกิน 1 หมื่นบาท นำเข้าข้อมูลสู่ระบบคอมพิวเตอร์อันเป็นเท็จ โดยน่าจะก่อให้เกิดความเสียหายต่อการรักษาความมั่นคงฯ นำเข้าสู่ระบบคอมพิวเตอร์ใดๆ อันเป็นความผิดเกี่ยวกับความมั่นคงฯ มีโทษจำคุกไม่เกิน 5 ปี หรือปรับไม่เกินหนึ่งแสนบาท หรือทั้งจำทั้งปรับ จึงขอให้มีการแสดงออกในเชิงที่สร้างสรรค์ เกิดประโยชน์กับสังคมโดยรวมมากกว่า